A Bizottság 1727/1999/EK rendelete

(1999. július 28.)

a Közösség erdőinek tűz elleni védelméről szóló 2158/92/EGK tanácsi rendelet alkalmazására vonatkozó egyes részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó Szerződésre,

tekintettel a Közösség erdőinek tűz elleni védelméről szóló, a 308/97/EK tanácsi rendelettel [1] módosított 1992. július 23-i 2158/92/EGK tanácsi rendeletre [2] és különösen annak 4. cikke (4) bekezdésére,

(1) mivel a 2158/92/EGK rendelet előírja a Közösség pénzügyi hozzájárulását az erdők tűz elleni védelmének javítását szolgáló intézkedésekhez;

(2) mivel a 2158/92/EGK rendelet 4. cikkének (3) bekezdése előírja, hogy a közösségi finanszírozást elsősorban a tagállamok által benyújtott erdőtűz elleni védelmi programokra kell megadni;

(3) mivel a hatékonyság érdekében, valamint az eljárások nemzeti és közösségi szinten történő egyszerűsítése és racionalizálása céljából az egyes tagállamok éves nemzeti tervébe kell összevonni a különféle intézkedéseket, amelyekre közösségi pénzügyi támogatást kérnek;

(4) mivel részletes szabályokat kell elfogadni arról, hogy a nemzeti programok keretében hogyan kell megjeleníteni a támogatási kérelmeket, és hogy e kérelmeknek milyen információkat kell tartalmazniuk a vizsgálatuk megkönnyítésére;

(5) mivel be kell vezetni a közösségi pénzügyi támogatások előlegfizetési rendszerét, hogy a tagállamok biztosíthassák nemzeti programjuk megfelelő pénzügyi kezelését;

(6) mivel annak a kérelemnek, amelyet valamely tagállam illetékes hatósága nyújt be a Bizottsághoz a nemzeti program keretében igényelt előlegekről és a maradvány visszafizetéséről, olyan információkat kell tartalmaznia, amelyek megkönnyítik a kiadások szabályszerűségének ellenőrzését;

(7) mivel a Bizottságot tájékoztatni kell arról, hogy a támogatást biztosító határozatban megállapított feltételeknek megfelelően és határidőn belül hajtják végre az intézkedéseket;

(8) mivel a tagállamok kötelesek elfogadni azokat a rendelkezéseket, amelyek ahhoz szükségesek, hogy a nemzeti program keretében végrehajtott intézkedéseket hatékonyan ellenőrizhessék;

(9) mivel a Tanács 2158/92/EGK rendeletének 8. cikke és az Európai Közösségek pénzügyi érdekeinek védelméről szóló 1995. december 18-i 2988/95/EK-Euratom rendelete [3] értelmében a tagállamok ellenőrzik a Közösség által finanszírozott műveletek valós jellegét és szabályszerűségét és visszaszerzik a szabálytalanság vagy hanyagság következtében elveszett összegeket; mivel ezek az összegek a közösségi költségvetés számára indokolatlan kiadást jelentenek, amelyeket ezért vissza kell fizetni a Közösségnek;

(10) mivel ha a 2158/92/EGK rendelet 8. cikkében előírt ellenőrzések szabálytalanságot tárnak fel, akkor a tagállamnak lehetőséget kell adni, hogy nyilatkozzon az adott esetről; mivel ha bebizonyosodik a szabálytalanság és ebből következően a kérdéses összegek indokolatlan kiadást jelentenek a közösségi költségvetés számára, vissza kell fizetni azokat a Közösségnek;

(11) mivel az 1460/98/EK rendelettel [4] módosított 1170/93/EGK bizottsági rendeletet [5] ennélfogva hatályon kívül kell helyezni;

(12) mivel az e rendeletben foglalt intézkedések megfelelnek az Állandó Erdészeti Bizottság véleményének,

ELFOGADTA EZT A RENDELETET:

1. cikk

(1) A 2158/92/EGK rendelet 4. cikkében előírt programokat minden évben nemzeti szinten állítják össze. A nemzeti program tartalmazza az említett 4. cikknek megfelelően benyújtott valamennyi támogatási kérelmet. Magában foglalja a rendelet I. mellékletében szereplő információkat és dokumentumokat, továbbá a 2. cikkben meghatározott elemeket. A tagállam a programot az I. mellékletben megadott formában, két példányban nyújtja be a Bizottsághoz.

(2) Az (1) bekezdésben említett nemzeti program a 2158/92/EGK rendelet 6. cikkében foglalt bizottsági határozat közlésének napjától számított legfeljebb három évig tart. Ezt az időtartamot nem lehet meghosszabbítani.

2. cikk

Az 1. cikkben említett programok a következőket tartalmazzák:

a) a kedvezményezettek által benyújtandó igazoló dokumentumok jegyzékét; "igazolódokumentum" minden olyan dokumentum, amely az érintett tagállam törvényi vagy rendeleti előírásainak vagy az illetékes hatóság intézkedéseinek megfelelően készült és bizonyítja, hogy minden egyedi kérelemre előírt feltétel teljesült. A jegyzék tartalmazza az igazoló dokumentumok megnevezését és azokat a rendelkezéseket vagy intézkedéseket, amelyek alapján e dokumentumokat elkészítették, valamint azok rövid tartalmi ismertetését;

b) mintát azokhoz a formanyomtatványokhoz, amelyeken a kedvezményezettek benyújtják fizetési kérelmüket. E formanyomtatványok minimálisan megkövetelt tartalma: összesítés a felmerült kiadásokról, az előirányzott és a végrehajtott intézkedések minőségi és mennyiségi leírását tartalmazó összehasonlító táblázat;

c) a program intézkedéseinek hatékony végrehajtása érdekében kialakított ellenőrzési és igazgatási módszerek leírását a 2158/92/EGK rendelet 8. cikkének megfelelően.

A tagállamok a későbbiekben közlik az első bekezdésben említett dokumentáció aktualizálását is.

3. cikk

(1) Az illetékes hatóság legkorábban a bizottsági határozat közlésének időpontját követő év január 1-jén kérelmezheti a nemzeti programhoz nyújtott közösségi pénzügyi támogatás 30 %-áig terjedő előleget.

(2) A tagállam, amint bizonyítja, hogy az ugyanarra a programra adott első előleg 60 %-át felhasználta, kérelmezhet egy második előleget, amelynek összege nem lehet 30 %-nál nagyobb. Ha az első előleg 90 %-át elköltötték, a második előleg 50 %-ra növelhető.

(3) A maradványt azt követően fizetik ki, hogy a Bizottság megkapta és jóváhagyta a nemzeti programot lezáró jelentést, a program végső mérlegét és az utolsó kifizetésre vonatkozó kérelmet.

4. cikk

(1) A programot jóváhagyó bizottsági határozat közlésének időpontját követő év július 1-jétől az illetékes hatóság félévente a II. mellékletnek megfelelően kimutatást küld a kedvezményezettek részére történt kifizetésekről, mellékelve a munka előrehaladásáról szóló jelentést.

(2) A nemzeti programhoz kapcsolódó előlegek és maradványok kifizetésére vonatkozó kérelmeket az illetékes hatóságnak kell benyújtania a Bizottsághoz két példányban, a III. mellékletnek megfelelően.

5. cikk

(1) Ha valamely tagállam szabálytalanság vagy hanyagság következtében elveszett összegeket szerez vissza, akkor azokat visszafizeti a Közösség számára.

(2) Amennyiben a Bizottság a maradvány kifizetését követő négy éven belül szabálytalanságot észlel valamely, a Közösség által finanszírozott művelettel összefüggésben, és az adott összeget nem fizették vissza a Közösség számára az (1) bekezdésnek megfelelően, tájékoztatja erről a tagállamot, és lehetőséget biztosít számára észrevételei megtételére.

(3) Ha a Bizottság a helyzet vizsgálata és az érintett tagállamtól érkezett esetleges észrevételek nyomán megállapítja, hogy valóban szabálytalanság történt, a tagállam visszafizeti az adott összeget.

6. cikk

Az 1170/93/EGK rendelet hatályát veszti.

E rendeletet azonban továbbra is alkalmazni kell az 1998. november 1-je előtt benyújtott támogatási kérelmekre.

7. cikk

E rendelet az Európai Közösségek Hivatalos Lapjában való kihirdetését követő harmadik napon lép hatályba.

E rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. július 28-án.

a Bizottság részéről

Franz Fischler

a Bizottság tagja

[1] HL L 217., 1992.7.31., 3. o.

[2] HL L 51., 1997.2.21., 11. o.

[3] HL L 312., 1995.12.23., 1. o.

[4] HL L 193., 1998.7.9., 20. o.

[5] HL L 118., 1993.5.14., 23. o.

--------------------------------------------------

I. MELLÉKLET

+++++ TIFF +++++

+++++ TIFF +++++

+++++ TIFF +++++

+++++ TIFF +++++

--------------------------------------------------

II. MELLÉKLET

Bevezető megjegyzések

Az előlegek és kifizetések iránti kérelmeket, a féléves kimutatásokat és a munka előrehaladásáról szóló jelentéseket két példányban kell benyújtani a Bizottsághoz az alábbi címre:

European Commission

Directorate-General for Agriculture

Unit VI FII 2

Rue de la Loi/Wetstraat 200,B-1049

Brussels

Kimutatás a kedvezményezetteknek teljesített féléves kifizetésekről

Az 1. táblázatban szereplő formanyomtatvány alkalmazandó.

A munka előrehaladásáról szóló jelentés

A 2. táblázatban szereplő formanyomtatvány alkalmazandó.

+++++ TIFF +++++

--------------------------------------------------

III. MELLÉKLET

+++++ TIFF +++++

+++++ TIFF +++++

+++++ TIFF +++++

+++++ TIFF +++++

--------------------------------------------------